วลีสุดฮิต! “อีริคส์สัน” ปรับโครงสร้างองค์กร ประกาศปลดพนง. 4,000 คน
เจ๊งไปอีก 1 ราย “อีริคส์สัน” บริษัทผู้ผลิตสินค้าโทรคมนาคมชื่อดังแห่งสวีเดน ประกาศปลดพนง. 4,000 คน หวังปรับโครงสร้างขององค์กรเพื่อลดค่าใช้จ่ายในส่วนที่ไม่จำเป็น 
4 ต.ค. 2559

ผู้สื่อข่าวรายงานว่า “อีริคส์สัน” บริษัทผู้ผลิตสินค้าโทรคมนาคมชื่อดังแห่งสวีเดน ประกาศเมื่อเดือนเมษายนที่ผ่านมาว่า บริษัทมีเป้าหมายในการปรับโครงสร้างขององค์กรเพื่อลดค่าใช้จ่ายในส่วนที่ไม่จำเป็น แต่ยังคงสามารถสร้างการเติบโตได้อย่างแข็งขันและเปี่ยมศักยภาพ ซึ่งหนึ่งในมาตรการสำคัญที่บริษัทตัดสินใจนำมาใช้คือ การปรับลดจำนวนพนักงานลงราว 1 ใน 5 ซึ่งจะประกาศในวันนี้ (4 ต.ค.) ทั้งนี้เป็นรายงานซึ่งอ้างแหล่งข่าว ที่ถูกเผยแพร่วานนี้ (3 ต.ค.) โดยสถานีโทรทัศน์เอสวีทีของสวีเดน 
อนึ่ง อีริคส์สันมีพนักงานอยู่ทั่วโลกราว 116,000 คนซึ่งรวมถึงจำนวนพนักงาน 15,000 ชีวิตในสวีเดน
 โดยก่อนหน้านี้ในเดือนกันยายนที่ผ่านมา สื่อดังแดนไวกิ้งอย่างหนังสือพิมพ์ “สเวนสกา ดักบลาเด็ต” รายงานว่า อีริคส์สันมีแผนปิดสายการผลิตในสวีเดน ซึ่งจะส่งผลให้มีคนตกงานราว 3,000 คน โดยข่าวดังกล่าวมีขึ้นภายหลังจากที่บอร์ดบริหารของบริษัทมีมติปลด “ฮันส์ เวสต์เบิร์ก” ออกจากตำแหน่งประธานเจ้าหน้าที่บริหาร (ซีอีโอ) เมื่อเดือนกรกฎาคม 
หลังอยู่ในตำแหน่งมานานถึง 7 ปี นับตั้งแต่ที่เวสต์เบิร์กก้าวขึ้นรับตำแหน่งซีอีโอของอีริคส์สัน ทางบริษัทต้องเผชิญกับความยากลำบากในการรับมือการแข่งขันจากคู่แข่งอย่างโนเกีย, ซีเมนส์ และอัลกาแตล-ลูซองต์ รวมถึง ประสบความยากลำบากในการสร้างรายได้จากตลาดโทรคมนาคมที่ประสบภาวะอิ่มตัว และมีการแข่งขันสูงอย่างในยุโรปและอเมริกาเหนือ
 
               